A brit nagydíjat 1950 óta évente megszakítás nélkül rendezik az Egyesült Királyságban. Az olasz nagydíj mellett az egyetlen, melyet a Formula–1 alapítása óta megszakítás nélkül rendeznek. 1950-től 1954-ig a Silverstone-i pályán rendezték meg a versenyeket. 1955 és 1963 között a Liverpool melletti Aintree Racecourse adott otthont felváltva Silverstone-nal az szigetország nagydíjának. 1964 és 1986 között a Londontól nem messze fekvő Brands Hatchben került szintén Silverstone-nal felváltva megrendezésre a brit nagydíj. 1987 óta rendezik ismét a futamokat Silverstone-ban. 2008. július 4-én Bernie Ecclestone és Max Mosley (az FIA elnöke) bejelentette, hogy 2010-től Donington Park rendezi meg a brit nagydíjat, de a verseny maradt a modernizált silverstone-i pályán. 2020-ban a COVID-19 világjárvány miatt zárt kapuk mögött, nézők nélkül rendezték meg a versenyhétvégét, továbbá ebben az évben a felforgatott versenynaptár miatt egy második futamot is rendeztek ugyanitt egy héttel az első után 70. évforduló nagydíj néven, megünnepelvén a Formula–1 70 éves fennállását.